Metsong ena ya bongodi ba thuto ka tumelo ya tokoloho le maemo a batho ba batsho, James Cone ore kereke ya batho ba batsho e bitseditswe matleng le leratong la Modimo ho ba ntho e lenngwe le matsapa a tokoloho ya batho (Stone 2012:218). Kereke ya Kreste ha e na kgethollo ka mmala le maemo. Hantle, kereke, ke kereke ya batho ba hatelletsweng. Gustavo Gutierrez le yena ore, jwalo ka sakramente ya pholoso, kereke, ke kereke ha e na le maqhama a tokoloho ya bao ba hatelletwseng lefatsheng (Stone 2012:223). Motso wa tumelo ya batho ba batsho, ke mofuta wa boraro ho mefuta eo e ileng ya hlaha ha ho fihla boKreste naheng ya rona. Ke tumelo eo bongodi ba yona bo ileng ba hlaka dilemong tsa bo 1968. Ke tumelo eo mafatsheng amang, e ileng ya bitswa ka hore ke tumelo ya tokoloho. Ke tumelo e hlakisang le tokoloho ya basadi kgatellong ya bona ke dikgoka tsa banna. Mohlodi wa rona ke mofuta wa tumelo le mofuta wa kereke. Kereke ena ya batho ba batsho e na le thuto ka tumelo ya ho lokoloha ha batho kgatellong e tsamaiswang ka tumelo. Lesakeng la tumelo ya batho ba batsho, ke tokoloho ka tumelo.